Vážené dámy, vážení páni,

ctená porota,

milí laureáti a finalisti,

priatelia a podporovatelia vedy,

som veľmi rada, že sa tento rok môžem na tomto galavečere zúčastniť opäť aj osobne. Hoci pandémia nás ešte stále trápi, obdobie izolácie – tak neprirodzené pre sociálne bytosti, ktorými telom aj dušou sme – sa nám podarilo napokon prekonať najmä vďaka vede.

Žiada sa mi všetkým vám, vedkyniam, vedcom, študentom vedy, ale aj tým, ktorí vytvárate priaznivé prostredie pre vedu a jej fungovanie, poďakovať za všetku tú užitočnú a mimoriadne náročnú prácu, ktorú denno-denne neúnavne odvádzate.

Za vedeckou prácou sú vždy konkrétni ľudia – vedkyne a vedci, ktorí nám dali vakcíny, umožnili pochopiť, ako sa čo najúčinnejšie chrániť, ale pomáhali aj zvládnuť naše strachy, prekonať obavy, či prísť s novými riešeniami nielen v oblasti medicíny, digitalizácie a zelených technológií, ale aj v mnohých ďalších oblastiach základného či aplikovaného výskumu.

Pandémia však v mimoriadne silnej miere priniesla aj niektoré nežiadúce javy. Spochybňovanie vedeckého poznania, či klesajúca pokora a úcta k vzdelanosti. Čím menšia znalosť v danej oblasti, o to väčšia odvaha ku kritike. Sme posadnutí potrebou mať názor, a to aj vtedy, ak mu nepredchádza poznanie. Tieto javy dopadajú aj na vás, vážení vedci a vedkyne. Miesto obhajovania zvolených postupov, preto musíte opakovane vysvetľovať základné vedecké fakty a znalosti. Navyše, často je to márna snaha, lebo čeliť nepravde, či vedomej lži, je vždy nerovný boj. Držíte sa limitovaného priestoru faktov a ten je užší, ako nekonečný priestor klamstva a spochybňovania, ktorý nie je viazaný na nič a nepozná zábrany.

Veľmi si preto vážim, že svoju pomocnú ruku nesťahujete, ani keď niektorí ľudia iracionálne a bolestivo útočia na vás či vašich blízkych. Verím, že pri väčšine je to skôr strach z neznámeho a frustrácia než skutočná nenávisť, ktorá ich ženie k činom – často vo virtuálnom priestore – ktoré však ubližujú rovnako reálne, ako tie naživo. Žiada sa mi povedať: prepáčte.

Je predovšetkým na nás, aby sme v tomto oveľa častejšie nastavovali celej spoločnosti zrkadlo tým, s akou úctou, uznaním, hovoríme o špičkovej vedeckej práci. Musíme odolať pokušeniu zľahčovať, prekrúcať či dezinterpretovať výsledky vedeckej práce len preto, že vyvracajú naše dojmy či predpoklady. Ale vedu a vás, vedeckú komunitu, musíme aj aktívne brániť, ak útoky prekračujú únosnú mieru.

Neustále si musíme pripomínať, že veda nie je len voliteľnou možnosťou, či spoločenským doplnkom, ale je jedným z fundamentov, na ktorom stojí náš dnešný svet. Malo by byť preto našou životnou prioritou rozvíjať slobodné a tvorivé akademické, ekonomické aj spoločenské prostredie. Prostredie atraktívne pre domáce aj medzinárodné vedecké kapacity. Prostredie žičlivé vzdelaniu, intelektualizmu, teoretickému aj aplikovanému výskumu a udržateľným technológiám, ktoré budú priaznivé k našej, zatiaľ, stále jedinej planéte – samozrejme, kým profesor Kip Thorne nevyrieši technické detaily ohľadom využitia červých dier.

Všetci chceme, aby Slovensko bolo úspešné, vynaliezavé, odolné a sebavedomé. Táto dôležitá cena je bez pochýb jedným z dobrých spôsobov, ako sa k tomuto spoločnému cieľu posunúť opäť o niečo bližšie.

Chcem úprimne zagratulovať všetkým dnešným laureátom, ale aj finalistom. To, že ste dnes tu, je výsledkom nielen vášho vedeckého talentu, ale aj odhodlanosti, sebadisciplíny a ešte stále aj vôle a ochote čeliť rôznym byrokratickým prekážkam.

Verím, že sa vaša práca a tvorivá energia stane inšpiráciou pre mnohé ďalšie a čoraz početnejšie generácie vedkýň a vedcov zo Slovenska s túžbou poznávať, skúmať a excelovať.

Ďakujem a prajem všetkým príjemný a inšpiratívny večer!